Šíbl, Jaromír, poslanec NR SR (2023-02-01):
Vážené pani poslankyne, vážení páni poslanci, vážený pán predseda, k uvedenému vládnemu návrhu zákona by som chcel predniesť pozmeňujúci a doplňujúci návrh môj a pána poslanca Jaroslava Karahutu, ktorý stručne uvediem. Hlavným zmyslom pozmeňovacieho návrhu je úprava niektorých ustanovení zákona a najmä upraviť výšku kompenzačných koeficientov tak, aby príjem súčasný Environmentálneho fondu neklesol v budúcnosti pod súčasnú úroveň. Takisto sa navrhujú zmeny súvisiace s navrhovaným posunom účinnosti tohoto návrhu zákona. Návrh teraz prednesiem. Pozmeňujúci a doplňujúci návrh poslancov Národnej rady Slovenskej republiky Jaromíra Šíbla a Jaroslava Karahutu k vládnemu návrh zákona o poplatkoch za znečisťovanie ovzdušia (tlač 1040). 1. V § 1 písm. b) sa vypúšťajú slová „za podmienok ustanovených v § 3,“. 2. V § 2 ods. 2 písmená c) až f) znejú: „c) pri výpočte poplatku za emisiu, pre ktorú sú určené odchylné hodnoty z emisných limitov a ide o zdroj, ktorý je súčasťou prevádzky podľa osobitného predpisu,5) sa použije aj koeficient odchylnej hodnoty Koh = 3, d) poplatková povinnosť podľa § 1 sa uplatňuje aj počas skúšobnej prevádzky zdroja, e) poplatok za emisie sa zaokrúhľuje na celé euro smerom nadol, f) poplatok za emisie oxidu uhoľnatého sa vypočíta len z veľkého zdroja alebo stredného zdroja 1. nezaradeného do systému obchodovania s emisnými kvótami6) a 2. zaradeného do systému obchodovania s emisnými kvótami, ak ide o emisie zo spaľovania biomasy a bioplynu.“ Poznámky pod čiarou k odkazom 5 a 6 znejú: „5) § 22 ods. 6 zákona č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov. 6) § 2 písm. e) zákona č. 414/2012 Z. z. o obchodovaní s emisnými kvótami a o zmene a doplnení niektorých zákonov v znení neskorších predpisov.“ 3. V § 4 ods. 1 a ods. 5 sa slová „do 28. februára“ nahrádzajú slovami „do 15. februára“. 4. V § 4 ods. 3 a ods. 4 sa slová „do 20 dní“ nahrádzajú slovami „do 30 dní“. 5. V § 4 ods. 3 a ods. 4 sa slová „odseku 2“ nahrádzajú slovami „§ 2 ods. 2“. 6. V § 5 ods. 1 písm. a) sa slová „podľa § 2 ods. 5“ nahrádzajú slovami „podľa § 2 ods. 4“. 7. V § 5 ods. 3 sa vypúšťa posledná veta. 8. V § 7 ods. 2 sa číslica „50“ nahrádza číslicou „30“. 9. V § 7 ods. 5 sa slová „rozpočtu okresného úradu“ nahrádza slovami „fondu“. 10. V § 8 ods. 3 sa bodka na konci druhej vety nahrádza bodkočiarkou a pripájajú sa tieto slová: „rozhodnutie o zastavení konania sa v takomto prípade iba vyznačí v spise.“ 11. V § 9 ods. 1 sa číslovka „2022“ nahrádza číslovkou „2023“. 12. V § 9 ods. 2 sa číslovka „2023“ nahrádza číslovkou „2024“. 13. V § 11 sa slová „1. januára 2023“ nahrádzajú slovami „1. januára 2024“ a pripájajú sa tieto slová: „okrem § 2 ods. 2 písm. f), ktoré nadobúda účinnosť 1. januára 2025“. 14. V prílohe č. 2 sa odkaz „5)“ nad slovom „kvótami“ nahrádza odkazom „horný index 6)“ a slová „podľa § 2 ods. 2 písm. d)“ sa nahrádzajú slovami „podľa § 2 ods. 2 písm. c)“. 15. V prílohe č. 2 tabuľka č. 2 znie: „Tabuľka č. 2: Kompenzačné koeficienty (KK) podľa § 2 ods. 2 písm. b). Teraz prečítam tabuľku po riadkoch. Rok vypustenia emisií: 2023, 2024, 2025, 2026, 2027, 2028, 2029, 2030, 2031 a ďalšie roky. Druhý riadok tabuľky znie: KK: pre TZL, S02, NOx, CO, TOC, 0,8/0,5*, 1,1, 1,15, 1,2, 1,25, 1,5, 1,75, 2, 2 + započítanie miery inflácie voči roku 2030. Tretí riadok tabuľky znie: KK pre NH3 1, 1, 1, 1, 1, 1, 1, 1, 1. * Kompenzačný koeficient platný pre osobitnú poplatkovú povinnosť podľa § 9 ods. 2 a kompenzačný koeficient platný pre výpočet poplatku pre CO z veľkého zdroja alebo stredného zdroja zaradeného do systému obchodovania s emisnými kvótami.“ Ďakujem, pán predseda, skončil som.